**ข้อสังเกตของคณะกรรมาธิการวิสามัญ**

**พิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2566**

**สภาผู้แทนราษฎร (ส่วนที่เกี่ยวข้องกับสำนักงบประมาณ)**

| **ลำดับ** | **ข้อสังเกตุของคณะกรรมาธิการฯ** | **หน่วยงาน** |
| --- | --- | --- |
| 1 | ควรวางแผนด้านสุขภาพให้กับประชาชนตั้งแต่กำเนิดจนเสียชีวิต เพื่อให้ประชาชนมีสุขภาพที่ดี เช่น ประเทศออสเตรเลีย มีแผนสนับสนุนให้มารดาดื่มนมตั้งแต่เด็กยังอยู่ในครรภ์ ทำให้เมื่อเด็กเกิดมามีสุขภาพดีและแข็งแรง | สส. |
| 2 | ควรพิจารณาการตั้งงบประมาณรายการเช่ารถยนต์ของหน่วยงานที่เป็นการผูกพันงบประมาณหลายปี โดยหน่วยงานไม่ควรตั้งงบประมาณเป็นรายการผูกพันมากจนเกินไป | กค. |
| 3 | ควรดำเนินการจัดให้มีระบบน้ำสะอาดพร้อมแหล่งน้ำสำรองสำหรับโรงพยาบาล ส่งเสริมสุขภาพตำบลที่อยู่ในถิ่นทุรกันดาร ที่ไม่มีระบบน้ำประปาหรือมีน้ำต้นทุน ในการผลิตน้ำประปาไม่เพียงพอตลอดทั้งปี | สอน. |
| 4 | ควรให้ความรู้และกำกับดูแลอาสาสมัครสาธารณสุข (อสม.) ซึ่งเป็นประชาชนอยู่ในพื้นที่และมีความสนิทสนมกับประชาชนในชุมชน ที่ได้แนะนำการรักษาหรือให้ผู้ป่วยทานยาที่ไม่ถูกต้องตามหลักอนามัย เช่น ยาลูกกลอน ซึ่งอ้างว่าเป็นยารักษาได้ทุกโรค มีความเสี่ยงที่ทำให้ประชาชนเสียชีวิต | กรส. |
| 5 | ควรสร้างช่องทางประชาสัมพันธ์ ให้กับประชาชนตระหนักรู้ถึงการดูแลรักษา สุขภาพของตัวเอง ภายหลังสถานการณ์การระบาดโรคติดเชื้อไวรัสโคโรนา ๒๐๑๙ ระยะหลัง ไม่ได้มีความรุนแรงเหมือนในอดีต ซึ่งจะเป็นการสร้างภูมิคุ้มกันทั้งด้านร่างกายและจิตใจไปพร้อมกัน | กรส. |
| 6 | ควรมีภารกิจที่ต้องสร้างองค์ความรู้ และความเข้าใจให้กับประชาชนในทุกช่วงวัย ให้ตระหนักปัญหาสุขภาพในอนาคต เพื่อรองรับการเกิดสังคมผู้สูงวัยในประเทศไทยซึ่งกำลังจะเกิดขึ้น | กรส. |
| 7 | ควรเป็นศูนย์กลางในการเผยแพร่ข้อมูลด้านสาธารณสุขที่ถูกต้องให้กับประชาชน อย่างทั่วถึง ทั้งนี้ แม้ว่ามีสถาบันจำนวนมากเผยแพร่องค์ความรู้ด้านสาธารณสุขและสุขภาพให้กับประชาชนในหลายพื้นที่ แต่สถาบันเหล่านั้นยังมีข้อมูลและองค์ความรู้ไม่ครบถ้วนเพียงพอเหมือนกับข้อมูลของหน่วยงาน | กรส. |
| 8 | ควรให้ความรู้ที่ถูกต้องในการดูแลเด็ก โดยเฉพาะอย่างยิ่งเรื่องอาหารสำหรับเด็ก ผ่านโรงพยาบาลประจำอำเภอหรือโรงพยาบาลส่งเสริมสุขภาพตำบล ให้แก่ ปู่ ย่า ตา ยาย ที่เลี้ยงดูบุตรหลานแทนบิดามารดาของเด็ก ซึ่งต้องออกไปทำงานนอกพื้นที่ เพราะการเลี้ยงดูเด็กด้วยวิธีที่ไม่เหมาะสม อาจทำให้เด็กเติบโตมาอย่างไม่มีคุณภาพ | สพด. |
| 9 | ควรส่งเสริมการออกกำลังกายให้มากขึ้นตามโรงเรียนและชุมชนต่าง ๆ เนื่องจาก สถานการณ์การระบาดของโรคติดเชื้อไวรัสโคโรนา ๒๐๑๙ ส่งผลประชาชนออกกำลังกายน้อยลง เพราะเกรงว่าจะติดเชื้อในพื้นที่ออกกำลังกาย | กกส. |